《担夫谣（黔人能歌之，予为之增损其语作谣）》
明代·纪青

担夫来，担夫来，尔何为者军当差。
朝廷养军为杀贼，遣作担夫谁爱惜。
自从少小被编差，垂老奔忙何暂息。
只今丁壮逃亡尽，数十残兵浑瘠黑。
可怜风雨雪霜天，冻馁龙钟强鞭迫。
手抟麦屑淘水餐，头面垢腻悬虮虱。
高山大盘坡百盘，衣被肩穿足无力。
三步回头五步愁，密箐深林惊虎迹。
归来洗足未下坡，邮马又报官员过。
朝亦官员过，暮亦官员过。
贵州舆图手掌大，安用官员如许多。
太平不肯惜战士，一旦缓急将奈何。
噫嘻乎，一旦缓急将奈何！

作者简介：明应天府上元人，字竺远。工诗古文。诸生。入天台国清寺为僧。久之还俗，归江东，以诗酒放游山水间。年六十余卒，有遗集。